Andreas Skov Olsen
Andreas Skov Olsen er en dansk fodboldspiller. Han spiller for den belgiske klub Club Brugge KV og for det danske landshold. Han har spillet i alt 27 kampe og scoret 8 mål for Danmark (pr. 19. juni 2023).
Andreas Skov Olsen fik sin fodboldopdragelse i Alsønderup SG&I i Hillerød, inden han som 12-årig skiftede til FC Nordsjælland. Her debuterede han i Superligaen i juli 2017. Efter 22 mål i 41 kampe for FC Nordsjælland blev den målfarlige angriber i 2019 solgt til den italienske Serie A-klub Bologna. I januar 2022 fortsatte han karrieren i Club Brugge.
Andreas Skov Olsen spillede 29 kampe (13 mål) for diverse ungdomslandshold i årene 2017-2020 og fik i oktober 2020 debut på A-landsholdet under Kasper Hjulmand. Andreas Skov Olsen deltog i EM-slutrunden i 2021 (udsat fra 2020 pga. coronapandemien). I kvalifikationsturneringen til VM 2022 scorede han fem mål og blev dermed Danmarks topscorer sammen med Joakim Mæhle. Ved selve slutrunden, hvor Danmark blev slået ud allerede efter gruppespillet, spillede han to kampe.